Diari Oficial de la Generalitat Valenciana


Sumari del DOGV 8729, del 30-01-2020 (2020/780)

RESOLUCIÓ de 2 de desembre de 2019, de la directora general de Modernització i Relacions amb l'Administració de Justícia, per la qual es resol inscriure la modificació dels Estatuts del Col·legi Oficial d'Enginyeria Informàtica de la Comunitat Valenciana i se'n disposa la publicació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8729

Data del DOGV
:   30-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/780


Data del document
:   02-12-2019

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 2 de desembre de 2019, de la directora general de Modernització i Relacions amb l'Administració de Justícia, per la qual es resol inscriure la modificació dels Estatuts del Col·legi Oficial d'Enginyeria Informàtica de la Comunitat Valenciana i se'n disposa la publicació. [2020/780]  
Anàlisi documental  
  
Vist l'expedient de modificació estatutària instruït a instàncies del Col·legi Oficial d'Enginyeria Informàtica de la Comunitat Valenciana, inscrit amb el número 89 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus estatuts en aquest registre, atesos els següents,  
  
Fets  
  
Primer. El president del Col·legi Oficial d'Enginyers en Informàtica de la Comunitat Valenciana va presentar amb data 12 de juny de 2016 una sol·licitud de modificació de la denominació del col·legi i els seus estatuts.  
Segon. Els estatuts del Col·legi Oficial d'Enginyers en Informàtica de la CV van quedar inscrits en el Registre de Col·legis Professionals i de Consells Valencians Professionals de la Comunitat Valenciana per Resolució de la secretària general de la Conselleria de Justícia i Administracions Públiques de data 28 de desembre de 2000 i modificats per Resolució de 21 d'agost de 2007, del director general de Justícia i Menor de la Conselleria de Justícia i Administracions Públiques, i per Resolució de 25 d'octubre de 2013, del director general de Justícia, per la qual es resol inscriure la modificació dels estatuts del Col·legi Oficial d'Enginyers en Informàtica de la Comunitat Valenciana.  
  
Tercer. El Servei d'Entitats Jurídiques de la Conselleria de Justícia, Interior i Administració Pública va formular, mitjançant escrits de 19 de gener de 2018 i 15 de febrer de 2018, observacions prèvies al control de legalitat dels estatuts.  
Quart. El president del Col·legi Oficial d'Enginyers en Informàtica de la Comunitat Valenciana va presentar, amb data 14 de març de 2018, un escrit d'esmena de la seua petició inicial, i va aportar el text final dels estatuts, amb la redacció definitiva.  
Cinqué. El text final dels nous estatuts del Col·legi Oficial d'Enginyeria Informàtica de la Comunitat Valenciana va ser aprovat per l'Assemblea General del Col·legi el 12 de març de 2018, segons el certificat del secretari del Col·legi, amb el vistiplau del president, de data 13 de març de 2018.  
Sisé. Mitjançant el Decret 241/2019, del Consell (DOGV 8676, 13.11.2019), s'aprova el canvi de denominació del Col·legi Oficial d'Enginyers en Informàtica de la Comunitat Valenciana per la de Col·legi Oficial d'Enginyeria Informàtica de la Comunitat Valenciana.  
  
Seté. El text dels nous estatuts figura com a annex a aquesta resolució, el qual es dona ací per reproduït.  
  
Fonaments de dret  
  
Primer. Revisats els estatuts del Col·legi Oficial d'Enginyeria Informàtica de la Comunitat Valenciana, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Els estatuts han sigut aprovats amb els requisits i formalitats previstos en aquest article i en els estatuts del Col·legi.  
  
Tercer. El Servei d'Entitats Jurídiques competent, adscrit a la Direcció General de Modernització i Relacions amb l'Administració de Justícia, de la Conselleria de Justícia, Interior i Administració Pública, ha tramitat l'expedient d'acord amb el que disposa l'article 6.1 de la Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides per l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i pel Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals, amb les modificacions posteriors, en els preceptes bàsics; la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desenvolupament d'aquesta última, i altres disposicions complementàries d'aplicació pertinent, resolc:  
  
  
Primer  
Inscriure la modificació dels estatuts del Col·legi Oficial d'Enginyeria Informàtica de la Comunitat Valenciana.  
  
Segon  
Publicar aquesta resolució en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es pot interposar, potestativament, recurs de reposició davant el mateix òrgan que ha dictat l'acte, en el termini d'un mes comptador des de l'endemà de la publicació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 2 de desembre de 2019.- La directora general de Modernització i Relacions amb l'Administració de Justícia: Barbara López Ramón.  
  
  
ANNEX  
Estatuts del Col·legi Oficial d'Enginyeria Informàtica   
de la Comunitat Valenciana  
  
TÍTOL I  
Disposicions generals  
  
Article 1. Denominació  
La denominació d'aquest col·legi professional és la de Colegio Oficial de Ingeniería Informática de la Comunitat Valenciana - Col·legi Oficial d'Enginyeria Informàtica de la Comunitat Valenciana. L'acrònim del Col·legi Oficial d'Enginyeria Informàtica de la Comunitat Valenciana és COIICV.  
  
Article 2. Naturalesa jurídica  
El Col·legi Oficial d'Enginyeria Informàtica de la Comunitat Valenciana és una corporació de dret públic, amb personalitat jurídica pròpia i amb capacitat plena per al compliment de les seues finalitats. En la seua organització i funcionament està subjecte al principi de transparència en la seua gestió, i gaudeix de plena autonomia, en el marc dels estatuts generals de la professió. Com a corporació de dret públic, està subjecta al dret administratiu, quan exercisca les potestats públiques que la Llei establisca o li encarregue. La resta de la seua activitat es regirà pel dret privat.  
L'estructura interna i el funcionament del Col·legi seran democràtics.  
El Col·legi agrupa les persones que tenen els títols d'Enginyeria en Informàtica, o els que, qualsevol que siga la seua denominació, els substituïsquen o es creen amb abast i nivell equivalents i tinguen els requisits exigits per aquests estatuts i per les normes que li siguen aplicables.  
  
  
Article 3. Àmbit territorial  
L'àmbit territorial d'aquest col·legi Oficial d'Enginyeria Informàtica és el de la Comunitat Valenciana, de conformitat amb l'article 2 de la Llei 6/2000, de 19 de maig, de creació del Col·legi.  
  
Article 4. Seu del Col·legi  
La seu del Col·legi es fixa a València, a l'avinguda de l'Oest, 48, 3r. O. Cada delegació territorial del Col·legi podrà tindre la seua pròpia seu provincial, que fixarà la junta de govern.  
  
Article 5. Règim jurídic  
El Col·legi ajustarà la seua actuació a les normes del dret administratiu i, especialment, a la normativa que a cada moment estiga vigent sobre règim jurídic de les administracions públiques i procediment administratiu comú, com també per aquests estatuts i pel reglament de règim interior, excepte en les relacions laborals o civils en les quals quedaran subjectes al règim jurídic corresponent.  
  
Article 6. Finestreta única  
1. El Col·legi disposarà d'una adreça web perquè, a través de la finestreta única prevista en la Llei 17/2009, de 23 de novembre, sobre el lliure accés a les activitats de serveis i el seu exercici, els qui integren la professió puguen, a través d'un únic punt, per via electrònica, de manera no presencial, realitzar tots els tràmits necessaris per a la col·legiació, sense que aquesta via no presencial estiga gravada per cap sobrecost respecte a la via presencial, el seu exercici i la seua baixa en el Col·legi, presentar tota la documentació i sol·licituds necessàries, conéixer l'estat de tramitació dels procediments en els quals tinguen la consideració de persones interessades, rebre la corresponent notificació dels actes de tràmit preceptius i la resolució dels expedients, incloent-hi la notificació dels disciplinaris quan no siga possible per altres mitjans, ser convocats a les assemblees generals i assabentar de l'activitat pública i privada del Col·legi.  
2. La finestreta única ha de contindre la informació a què fa referència la legislació bàsica sobre col·legis professionals per a la millor defensa dels drets dels consumidors i usuaris destinataris de l'activitat dels professionals que integren el Col·legi, especialment l'accés al registre de persones col·legiades, que estarà permanentment actualitzat i en el qual constaran, almenys, les dades següents: nom i cognoms dels professionals col·legiats, número de col·legiació, administració pública de destinació i situació administrativa, les dades de les associacions o organitzacions de consumidors i usuaris a les quals els destinataris dels serveis professionals poden dirigir-se per a obtindre assistència i els continguts dels codis deontològics. Així mateix, incorporarà les vies per a interposar reclamacions en cas de conflicte entre el consumidor o usuari i un col·legiat o entre aquests i el Col·legi.  
3. Amb la finalitat de garantir els principis d'interoperabilitat entre els col·legis i consells i d'accessibilitat de les persones amb discapacitat, recollits els dos en la Llei 25/2009, de 22 de desembre, de modificació de diverses lleis per a la seua adaptació a la llei sobre el lliure accés a les activitats de serveis i el seu exercici, el Col·legi crearà i mantindrà les plataformes tecnològiques que garantisquen la interoperabilitat entre els diferents sistemes i l'accessibilitat de les persones amb discapacitat.  
  
  
Article 7. Servei d'atenció a col·legiats i a consumidors o usuaris  
  
1. El Col·legi, en l'àmbit de la seua competència, atendrà les queixes o reclamacions presentades pels col·legiats.  
2. Així mateix, disposaran d'un servei d'atenció als consumidors o usuaris que necessàriament tramitarà i, si escau, resoldrà les queixes i reclamacions referides a l'activitat col·legial o professional dels col·legiats que presente qualsevol consumidor o usuari que contracte els serveis professionals, com també associacions i organitzacions de consumidors i usuaris en la seua representació o en defensa dels seus interessos.  
3. A través d'aquest servei d'atenció als consumidors o usuaris es resoldrà sobre la queixa o reclamació segons siga procedent: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió de la seua competència, d'acord a dret.  
  
4. La presentació de queixes i reclamacions es podrà realitzar personalment o per via electrònica, a través del punt d'accés electrònic únic del Col·legi.  
  
Article 8. Comunicacions  
Les comunicacions entre el Col·legi i els seus col·legiats es regiran pels principis següents:  
1. Seran vàlids, en tot cas, els procediments previstos en la normativa vigent en matèria de procediment administratiu.  
2. Addicionalment el Col·legi i els seus col·legiats podran utilitzar procediments de comunicació diferents als anteriors en els casos següents:  
a) En el si dels òrgans de govern, per a les comunicacions entre els seus membres, podran utilitzar-se llistes de distribució, webs col·laboratives, xarxes socials o altres eines, quan així s'establisca en la normativa corresponent o acord d'aquest òrgan. Aquestes eines proporcionaran la necessària confidencialitat de les deliberacions dels òrgans de govern i un registre de les deliberacions realitzades.  
  
b) En les relacions amb els col·legiats quan aquest procediment s'haja establit formalment en els seus estatuts particulars o en un acord de la seua assemblea general.  
c) Les comunicacions habituals amb el Consell General es realitzaran per correu electrònic i justificant de recepció a l'adreça de la Secretaria del Consell General, excepte directriu en contra específica establida pel Consell General, aquests estatuts o la legislació vigent.  
  
3. Quan es realitzen enviaments a correus electrònics individuals (és a dir, no a llistes de distribució) a més del destinatari o destinataris com a tal, s'incorporarà com a destinatari addicional algun compte del Col·legi, de manera que la seua recepció en aquest compte servisca d'acreditació de l'enviament realitzat.  
4. Sense perjudici de tot l'anterior, les convocatòries d'assemblees i processos electorals inclouran necessàriament l'enviament per un mitjà efectiu (correu postal, correu electrònic, o altres mitjans equivalents) i la publicació de l'anunci corresponent en la portada de la pàgina web de l'entitat i de manera pública.  
5. El Col·legi procurarà adequar la naturalesa del procediment a la transcendència de l'objecte de la comunicació, i utilitzarà procediments més pròxims o equivalents als de l'apartat 1 com més afecten drets i obligacions individuals.  
  
Article 9. Relacions amb altres organismes professionals i públics  
1. La representació institucional del Col·legi, tant en judici com fora d'aquest, recau en el seu president, el qual està legitimat per a atorgar poders generals o especials a procuradors, lletrats o qualsevol classe de mandataris, amb acord previ de la junta de govern.  
2. El Col·legi es relacionarà amb l'Administració autonòmica valenciana, sense perjudici de poder col·laborar amb qualsevol altre òrgan de l'Administració en matèries d'interés comú.  
3. El Col·legi podrà establir les relacions i acords de col·laboració, cooperació, reciprocitat i intercanvi que considere oportuns, per a la consecució de les seues finalitats i dins del marc legalment establit, amb altres col·legis i associacions professionals, organismes públics, empreses, centres docents i d'investigació i, en general, qualssevol altra entitat, tant pública com privada, d'àmbit nacional i internacional.  
  
  
Article 10. Consell General de Col·legis  
1. El Col·legi s'integrarà en el Consell General de Col·legis Oficials d'Enginyeria Informàtica, i es relacionarà amb aquest en els termes que dispose la legislació vigent.  
2. El Col·legi ha de promoure la col·laboració activa en els òrgans de govern i les funcions del Consell General de Col·legis Oficials d'Enginyeria Informàtica, com també en iniciatives en general que siguen d'interés per a la professió de l'enginyeria informàtica.  
3. El Col·legi ha de vetlar pel compliment de les disposicions dels estatuts generals de l'Organització Col·legial d'Enginyeria en Informàtica que li siguen aplicables, especialment per a l'elaboració dels estatuts particulars del Col·legi, en els termes que dispose la legislació vigent.  
4. El Col·legi ha de pagar les aportacions econòmiques aprovades per l'assemblea general del Consell General de Col·legis.  
  
  
TÍTOL II  
Finalitats i funcions del Col·legi  
  
Article 11. Finalitats del Col·legi  
Són finalitats fonamentals del Col·legi:  
1. Promoure el progrés de la societat de la informació i el coneixement i la seua contribució a l'interés general.  
2. Vetlar, en l'àmbit de la seua competència, pel compliment dels preceptes constitucionals sobre l'ús de la informàtica per a garantir l'honor i la intimitat personal i familiar dels ciutadans i el ple exercici dels seus drets.  
3. L'ordenació, en l'àmbit de la seua competència, de l'exercici de la professió d'enginyeria en informàtica, d'acord amb els criteris bàsics que establisca el Consell General de Col·legis, per a vetlar per l'ètica i la dignitat professional i el respecte degut a la societat.  
4. La defensa dels interessos professionals dels col·legiats i posseir la representació de l'exercici de la professió.  
5. La representació de la professió en qüestions d'àmbit autonòmic.  
  
6. Vigilar l'exercici de la professió, facilitant el coneixement i compliment de tota mena de disposicions legals que l'afecten, i fer complir l'ètica professional i les normes deontològiques pròpies.  
  
7. Vetlar per l'adequat nivell de qualitat de les prestacions professionals dels col·legiats. Per a això es promourà la formació i perfeccionament d'aquests.  
8. Fomentar la solidaritat professional i promoure el progrés de l'enginyeria en informàtica i l'augment de les competències i del prestigi de la professió.  
9. Fomentar per si, o per mitjà de la col·laboració amb tercers, la recerca, desenvolupament i innovació (R+D+I) en l'àmbit de la informàtica i de les tecnologies afins.  
10. La protecció dels interessos dels consumidors i usuaris dels serveis d'aquests professionals.  
11. La defensa i promoció de l'enginyeria en informàtica com a professió, a través de les activitats que puguen contribuir al seu desenvolupament i avanç.  
12. Qualssevol altres finalitats que li atribuïsca la llei o aquests estatuts, i que contribuïsquen al desenvolupament de l'enginyeria en informàtica i de la societat en conjunt.  
  
Article 12. Funcions  
Per al compliment de les seues finalitats essencials, corresponen al Col·legi les funcions següents:  
a) Assumir la representació i defensa de la professió i dels enginyers en informàtica de la Comunitat Valenciana de conformitat amb el que establisquen les lleis per al compliment de les seues finalitats.  
b) Examinar i denunciar les qüestions relacionades amb l'intrusisme en la professió i exercir les accions que les lleis establisquen per a evitar-ho, sense perjudici de les actuacions d'inspecció i sanció a les quals està obligada l'Administració.  
c) Portar el cens de professionals i el registre de títols, amb totes les dades de tot ordre que es consideren necessàries per a una millor informació i elaborar les estadístiques que es consideren convenients per a la realització d'estudis, projectes i propostes relacionades amb l'exercici de la professió.  
d) Elaborar un codi deontològic comú a la professió.  
e) Ordenar l'activitat professional dels col·legiats, vetlar per l'ètica, deontologia i dignitat professional, com també pel respecte degut als drets dels particulars contractants dels seus serveis.  
f) Procurar l'harmonia i col·laboració entre els col·legiats, i vetlar perquè aquests desenvolupen la seua activitat professional en règim de lliure competència, amb subjecció als límits establits en la Llei 15/2007, de 3 de juliol, de defensa de la competència, en la Llei 3/1991, de 10 de gener, de competència deslleial i en la Llei 34/1988, d'11 de novembre, general de publicitat, o qualsevol norma que les modifique o substituïsca en el futur.  
g) Aprovar els estatuts i reglaments de règim interior. Exercir la potestat disciplinària en l'ordre professional i col·legial per a sancionar els actes dels col·legiats que practiquen una competència deslleial en l'àmbit professional i/o econòmic amb la resta dels col·legiats o cometen una infracció deontològica.  
h) Intervindre, en via de conciliació o arbitratge, en les qüestions que per motius professionals se susciten entre els col·legiats o entre aquests i els seus clients i, resoldre per laude, a instàncies de les parts interessades, les discrepàncies que en puguen sorgir.  
i) Encarregar-se del cobrament de les percepcions, remuneracions i honoraris professionals, quan la persona col·legiada ho sol·licite expressament, sempre que el Col·legi haja creat la infraestructura necessària per a realitzar aquesta funció.  
j) Organitzar activitats i serveis comuns d'interés per als col·legiats, de caràcter professional, formatiu, cultural, assistencial i de previsió i altres anàlegs, i proveir el sosteniment econòmic mitjançant els mitjans necessaris.  
k) Organitzar, si escau, cursos per a la formació professional dels postgraduats.  
l) Tractar d'aconseguir el major nivell d'ocupació dels col·legiats, col·laborant amb l'Administració en la mesura que calga.  
m) Promoure la igualtat entre els sexes.  
n) Exercir les funcions que li encomanen o deleguen les administracions públiques i assessorar els organismes de l'Administració de l'Estat, de les administracions de les comunitats autònomes, com també de les ciutats de Ceuta i Melilla, de les entitats que integren l'Administració local, persones o entitats públiques o privades i els seus col·legiats, i emetre informes, elaborar estadístiques, resoldre consultes o actuar en arbitratges tècnics i econòmics a instàncies de les parts.  
  
o) Facilitar als tribunals la llista de col·legiats que per la seua preparació i experiència professional poden ser requerits per a intervindre com a perits en assumptes judicials o proposar-los a instàncies de l'autoritat judicial, com també emetre informes i dictàmens quan siguen requerits per a això per qualsevol jutjat o tribunal.  
p) Aprovar el pressupost, com també regular i fixar les quotes dels seus col·legiats.  
q) Col·laborar amb les universitats en l'elaboració dels plans d'estudi i informar les normes d'organització dels centres docents corresponents a les professions respectives, sempre que ho sol·liciten aquests centres, i mantindre permanent contacte amb aquests i preparar la informació necessària per a facilitar l'accés a la professió dels nous col·legiats.  
r) Evacuar informe preceptiu sobre tots els projectes de normes del Consell que afecten la professió.  
s) Subscriure convenis amb la Generalitat, com també amb altres institucions públiques o privades. Constituir o participar en consorcis públics o en fundacions, associacions i altres entitats, com també establir relacions de cooperació amb entitats públiques o privades, que redunden en benefici dels interessos col·legials.  
t) Elaborar directrius sobre l'activitat d'auditoria de sistemes d'informació en l'àmbit de la professió.  
u) Participar en els òrgans consultius de l'Administració en la matèria de competència de la professió, quan aquella ho requerisca o resulte de les disposicions aplicables.  
v) Visar els treballs professionals dels col·legiats, i garantir la titulació i l'habilitació de les persones que els subscriuen, com també l'autenticació, el registre i la custòdia, únicament quan se sol·licite per petició expressa dels clients.  
w) Fomentar la investigació, desenvolupament i innovació de la informàtica.  
x) Difondre entre els col·legiats la legislació vigent amb implicacions en el desenvolupament de la professió d'enginyeria en informàtica i les modificacions que es realitzen a aquesta.  
y) Posseir, en el seu àmbit competencial, la representació i defensa dels drets i interessos de la professió davant tota classe d'Institucions, jutjats i tribunals, administracions públiques, entitats socials i particulars, amb legitimació per a ser part dels litigis que afecten els interessos professionals generals o col·lectius de la professió.  
  
z) Adoptar mesures conduents a evitar l'intrusisme professional.  
a2) Recollir i canalitzar les aspiracions de la professió, i elevar als òrgans de l'Administració pública corresponent els suggeriments que tinguen relació amb el perfeccionament i amb les normes que regisquen la prestació de serveis propis.  
b2) Informar i dictaminar en els procediments administratius o judicials en què es discutisquen qüestions relacionades amb els honoraris professionals dels col·legiats i establir barems orientatius únicament a l'efecte de taxació de costes.  
c2) Portar els registres de col·legiats.  
d2) Crear i mantindre una finestreta única, en els termes previstos en la llei.  
e2) Elaborar i publicar una memòria anual, en els termes previstos en la llei i en aquests estatuts.  
f2) Crear i mantindre un servei d'atenció als col·legiats i als consumidors i usuaris.  
g2) Complir i fer complir als col·legiats les lleis generals i especials i els estatuts particulars de cada col·legi i reglaments de règim interior, com també les normes i decisions adoptades pels òrgans col·legials, en matèria de la seua competència.  
h2) Atendre les sol·licituds d'informació sobre els seus col·legiats i sobre les sancions fermes que els siguen imposades, com també les peticions d'inspecció o investigació, que els formule qualsevol autoritat competent d'un Estat membre de la Unió Europea o de les institucions de la Unió Europea, en els termes previstos en la Llei 17/2009, de 23 de novembre, sobre el lliure accés a les activitats de serveis i el seu exercici, en particular, pel que fa al fet que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar.  
i2) Exercir les funcions d'autoritat competent en els termes reflectits en la legislació vigent i específicament en la Llei 17/2009, de 23 de novembre, sobre lliure accés a les activitats de serveis i el seu exercici.  
  
j2) Impulsar i desenvolupar la mediació, com també exercir funcions d'arbitratge, nacional i internacional, de conformitat amb el que s'estableix en la legislació vigent.  
k2) Les altres que li atribuïsquen altres lleis i totes aquelles que, no expressament enunciades, siguen concomitants o conseqüència de les anteriors.  
l2) Qualsevol altra funció que redunde en benefici dels interessos dels col·legiats o de l'enginyeria en informàtica.  
  
Article 13. Visat  
1. El visat dels treballs professionals és voluntari.  
2. No obstant això, el Col·legi atendrà les sol·licituds de visat dels seus col·legiats, i organitzarà els serveis adequats per a això i les sol·licituds podran tramitar-se per via electrònica.  
3. El visat comprovarà la identitat i habilitació professional de l'autor del treball, i utilitzarà per a això els registres de col·legiats, com també la correcció i integritat formal de la documentació del treball professional d'acord amb les normes per les quals aquest es regisca o hi siguen aplicables.  
Així mateix, el visat expressarà de manera clara quin és el seu objecte, i detallarà els aspectes sotmesos a control i informarà sobre la responsabilitat subsidiària que assumeix el Col·legi pels danys derivats d'un treball professional visat pel propi el Col·legi, sempre que aquests danys tinguen el seu origen en defectes que hagueren hagut de ser posats de manifest pel Col·legi en visar el treball professional i que guarden relació directa amb els elements que han sigut visats en aqueix treball concret.  
El visat no comprendrà el control tècnic dels elements facultatius del treball professional. Tampoc comprendrà els honoraris professionals ni les altres condicions contractuals, la determinació de les quals es deixa al lliure acord de les parts.  
4. El cost del visat serà raonable, no abusiu ni discriminatori. El Col·legi farà públics els preus dels visats dels treballs.  
  
  
TÍTOL III  
De la col·legiació  
  
CAPÍTOL I  
Adquisició de la condició de membre col·legiat  
  
Article 14. Col·legiació  
1. El Col·legi integrarà les persones que es troben en possessió d'un títol universitari oficial vinculat amb l'exercici de la professió d'enginyeria en informàtica o bé es troben en possessió d'un títol universitari degudament homologat amb l'anterior per l'autoritat competent.  
  
2. La col·legiació tindrà caràcter voluntari, excepte disposició legal que establisca el contrari, per a aquells professionals que residisquen o exercisquen la seua activitat professional a la Comunitat Valenciana.  
Els sol·licitants podran tramitar la seua col·legiació per via telemàtica en els termes de la legislació bàsica sobre col·legis professionals.  
D'acord amb la llei, l'import dels drets de col·legiació no podrà superar el dels costos de la seua tramitació.  
No s'exigirà ni comunicació ni habilitació als col·legiats, que exercisquen en un territori diferent al de la seua col·legiació, ni el pagament de contraprestacions econòmiques diferents d'aquelles que exigides habitualment a les persones col·legiades per la prestació dels serveis dels quals siguen beneficiaris i que no estiguen coberts per la quota col·legial.  
3. En els casos de canvi de residència o de lloc de realització de l'activitat professional, el trasllat de col·legi professional serà efectiu a l'inici de l'any natural següent a la data de la corresponent sol·licitud de trasllat al col·legi professional de destinació, i sense perjudici del compliment dels requisits i deures corresponents en el col·legi professional de destinació. Aquesta data de trasllat podrà ser anterior a l'inici de l'any natural si existeix consens sobre aquest tema entre el sol·licitant i els col·legis origen i destinació.  
4. En cas d'exercici professional en territori diferent al de la col·legiació, i a l'efecte d'exercir les competències d'ordenació i potestat disciplinària que corresponguen al col·legi del territori en el qual s'exercisca l'activitat professional, en benefici dels consumidors i usuaris, el Col·legi haurà d'utilitzar els mecanismes de comunicació i sistemes de cooperació administrativa entre autoritats competents previstos en la Llei 17/2009, de 23 de novembre, sobre el lliure accés a les activitats de serveis i el seu exercici. Les sancions imposades, si escau, pel col·legi del territori en el qual s'exercisca l'activitat professional, produiran plens efectes a tot Espanya.  
5. En el cas de desplaçament temporal o ocasional d'un professional d'un altre Estat membre de la Unió Europea, cal ajustar-se al que disposa, sobre el reconeixement de qualificacions professionals, el Reial decret 1837/2008, de 8 de novembre, pel qual s'incorporen a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre de 2005, i la Directiva 2006/100/CE, del Consell, de 20 de novembre de 2006, relatives al reconeixement de qualificacions professionals, com també a determinats aspectes de l'exercici de la professió d'advocat.  
  
Article 15. Sol·licitud de col·legiació  
1. Per a ser admesos en el Col·legi, cal adjuntar a la sol·licitud el document acreditatiu d'estar en possessió de les titulacions previstes en l'article 14.1 d'aquests estatuts, a més de fer efectiu els drets de col·legiació.  
2. La documentació i els requisits formals per a presentar la sol·licitud de col·legiació seran aprovats per la junta de govern.  
3. La junta de govern resoldrà sobre la sol·licitud de col·legiació dins del termini màxim d'un mes posterior a la seua presentació, i efectuarà en aquest termini les comprovacions que siguen necessàries, i podrà requerir del sol·licitant, atorgant-li un termini màxim d'un mes, els documents i aclariments complementaris.  
  
  
  
Article 16. Denegació de la sol·licitud de col·legiació  
1. La sol·licitud de col·legiació només podrà ser denegada en els casos següents:  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini indicat a aquest efecte, o quan el sol·licitant haja falsejat les dades i documents necessaris per a la seua col·legiació.  
b) Quan el sol·licitant estiga inhabilitat per a l'exercici de la professió mitjançant sentència judicial ferma.  
c) Quan haguera sigut sancionat disciplinàriament amb l'expulsió del Col·legi, o es trobara suspés de l'exercici de la professió en virtut de correcció disciplinària.  
Una vegada obtinguda la rehabilitació o desapareguts els impediments que s'oposaren a la col·legiació, aquesta haurà de ser acceptada pel Col·legi sense dilació ni cap excusa.  
2. Si la junta de govern desestima la sol·licitud, es notificarà de forma motivada a la persona interessada dins dels quinze dies següents a la data de l'acord, amb expressió dels recursos dels quals és susceptible.  
  
Article 17. Actuació professional dels col·legiats pertanyents a altres col·legis  
Els professionals exercents inscrits en qualsevol altre col·legi d'enginyeria en informàtica del territori espanyol podran exercir la professió en l'àmbit d'aquest Col·legi sense necessitat de cap habilitació.  
  
  
CAPÍTOL II  
Membres del Col·legi  
  
Article 18. Membres del Col·legi  
1. El Col·legi està integrat per tots els seus membres, segons l'article següent.  
2. El Col·legi està integrat per dues classes de membres:  
a) Col·legiats ordinaris.  
b) Col·legiats d'honor.  
3. Són col·legiats ordinaris aquelles persones que complisquen els requisits establits en l'article 14. Els membres col·legiats podran ser exercents o no exercents.  
2. Es podrà concedir la distinció de col·legiat d'honor a aquelles persones físiques o jurídiques que hagen obtingut mèrits professionals o acadèmics en relació a l'enginyeria informàtica, o en relació a la ciència i tecnologia informàtica en general. També als qui hagen destacat per la seua especial labor en interés de la ciutadania en matèria de ciència i tecnologia informàtica.  
3. Si expressament no s'especifica el contrari, els articles d'aquests estatuts, i les normes col·legials en general, s'entenen referides únicament als col·legiats ordinaris.  
4. El Col·legi fomentarà la col·laboració i participació d'estudiants universitaris d'enginyeria informàtica en les activitats del Col·legi de manera prèvia a l'obtenció de la titulació que habilita l'exercici de la professió. Els estudiants col·laboradors no són membres del Col·legi, i serà la junta de govern la responsable d'aprovar i mantindre o revocar aquestes col·laboracions els termes de les quals estaran definits en una instrucció reguladora dels estudiants col·laboradors del Col·legi que haurà de ser aprovada per la junta de govern.  
  
  
CAPÍTOL III  
Pèrdua de la condició de membre col·legiat  
  
Article 19. Pèrdua de la condició de membre col·legiat  
1. La condició de persona col·legiada es perdrà per alguna de les següents causes:  
a) Incapacitat legal decretada per resolució judicial ferma.  
b) Separació o expulsió com a conseqüència del corresponent expedient disciplinari.  
c) Falta de pagament de les quotes ordinàries corresponents a un any o una extraordinària.  
d) Baixa voluntària comunicada per escrit a la junta de govern.  
e) Mort.  
2. En tot cas, la pèrdua de la condició de persona col·legiada per les causes dels apartats a, b i c haurà de ser comunicada per escrit fefaentment a la persona interessada, moment en què farà efecte.  
3. En el cas d'impagament de quotes, regulat en l'article 23, s'atorgarà al col·legiat un termini d'un mes perquè al·legue el que al seu dret convinga i regularitze la seua situació econòmica. Passat aquest termini sense que s'hagen complit les obligacions econòmiques, la junta de govern adoptarà l'acord de baixa que haurà de ser comunicat per escrit fefaentment a la persona interessada.  
Sense perjudici del que s'ha expressat anteriorment, el membre col·legiat podrà rehabilitar els seus drets pagant el que deu i la quantitat que corresponga com a nova incorporació.  
4. La pèrdua de la condició de persona col·legiada no l'eximeix del compliment de les obligacions vençudes i no satisfetes.  
  
  
CAPÍTOL IV  
Drets i obligacions dels col·legiats  
  
Article 20. Drets dels col·legiats  
1. Tots els col·legiats tindran dret a gaudir, en condicions d'igualtat, de tots els serveis, facultats i prerrogatives que resulten d'aquests estatuts i dels acords de l'assemblea general i de la junta de govern i, específicament tenen dret a:  
a) Concórrer, amb veu i vot, a les assemblees, excepte sanció sobre aquest tema segons el que preveu l'article 6.1 en no estar al corrent de les seues contribucions econòmiques.  
b) Dirigir-se als òrgans de govern i formular peticions i queixes, i recaptar informació sobre l'activitat col·legial.  
c) Elegir i ser elegit per a càrrecs directius en les condicions que indiquen els estatuts particulars.  
d) Requerir la intervenció del Col·legi, o el seu informe, quan siga procedent.  
e) Ser emparat pel Col·legi quan afecte la seua condició de professional de l'enginyeria informàtica.  
f) Gaudir de les concessions, beneficis, drets i avantatges que s'atorguen als col·legiats en general, per a ells o per als seus familiars.  
g) Els col·legiats incursos en qualsevol expedient incoat pel Col·legi tindran dret a conéixer, en qualsevol moment, l'estat de la seua tramitació i recaptar l'oportuna informació en les oficines del Col·legi.  
  
h) No suportar altres càrregues corporatives, sols les que estiguen previstes per les lleis i aquests estatuts acordades vàlidament pels òrgans col·legials competents.  
i) Realitzar, a través del sistema de finestreta única, els tràmits necessaris i obtindre la informació necessària per a l'accés a la seua activitat professional i el seu exercici, incloent-hi la col·legiació i la baixa de forma electrònica.  
2. Els col·legiats d'honor podran tindre els mateixos drets que els col·legiats ordinaris a excepció dels expressats en els paràgrafs a, c i e.  
  
  
Article 21. Obligacions dels col·legiats  
1. Són obligacions generals dels col·legiats:  
a) Sotmetre's a la normativa legal i estatutària, a les normes i usos propis de la deontologia professional i al règim disciplinari col·legial.  
b) Observar una conducta digna de la seua condició professional i de càrrec professional que exercisca i exercir aquest amb honradesa, zel i competència.  
c) Establir, mantindre i estrényer les relacions d'unió i companyonia que ha d'haver entre tots els professionals de l'enginyeria informàtica.  
  
2. Són obligacions especials dels col·legiats:  
a) Contribuir puntualment al sosteniment econòmic del col·legi professional.  
b) Declarar degudament la seua situació professional i els altres actes que li siguen requerits en la seua condició de persona col·legiada, relatius als seus drets i obligacions col·legials.  
c) Acatar i complir els acords que adopten els òrgans corporatius en l'esfera de la seua competència.  
d) Comunicar al Col·legi les circumstàncies d'ordre professional que siguen requerides per al compliment de les funcions col·legials. Especialment el seu domicili professional amb designació, si escau, de l'adequat a l'efecte de notificacions.  
  
Article 22. Impagament de quotes col·legials  
1. El col·legiat que no pague les quotes en els terminis corresponents rebrà del Col·legi per escrit una reclamació on se li advertisca de l'impagament.  
2. Si persisteix en la seua actitud d'impagament i s'acumulen més de dos períodes consecutius, serà requerit per a fer-los efectius, concedint-se-li a aquest efecte el termini de 15 dies.  
3. Si el col·legiat persisteix a no pagar en la forma i dins del termini previstos en el paràgraf anterior, la junta de govern podrà acordar l'obertura d'expedient disciplinari per a la suspensió del gaudi de tots els seus drets col·legials mentre no faça efectiu el pagament de les seues obligacions. La suspensió s'alçarà automàticament en el moment en què complisca els seus dèbits col·legials.  
4. Una vegada transcorreguts sis mesos des del requeriment col·legial, l'impagament podrà donar lloc a la baixa del col·legiat.  
  
  
TÍTOL IV  
Dels òrgans de govern  
  
Article 23. Òrgans rectors del Col·legi  
Els òrgans de govern del Col·legi són:  
a) L'assemblea general.  
b) La junta de govern.  
c) El president.  
  
  
CAPÍTOL I  
L'assemblea general  
  
Secció primera. Naturalesa jurídica  
  
Article 24. Naturalesa jurídica  
1. L'assemblea general és l'òrgan superior de representació del Col·legi, on s'expressa la màxima voluntat de la corporació.  
2. Tots els col·legiats tenen dret a assistir a les assemblees generals amb veu i vot, excepte en els casos previstos en aquests estatuts.  
  
3. Els seus acords vàlidament adoptats són obligatoris, fins i tot per als col·legiats dissidents o absents, sense perjudici del dret d'impugnació que poguera correspondre'ls.  
  
  
Secció segona. Classes d'assemblees generals  
  
Article 25. Tipus d'assemblees generals  
Les assemblees generals podran ser ordinàries i extraordinàries.  
  
Article 26. Assemblea general ordinària  
1. L'assemblea general ordinària es reunirà amb caràcter ordinari una vegada a l'any en el primer semestre, i ha d'incloure en l'ordre del dia, almenys, els punts següents:  
a) Informe del president del Col·legi, tant de la seua gestió com de la junta de govern, i ressenya dels esdeveniments més importants que hagen tingut lloc durant l'any anterior, relacionats amb el Col·legi.  
  
b) Aprovació de pressupostos, balanços i comptes anuals de l'any anterior.  
c) Aprovació de les proposicions que es consignen en la convocatòria.  
d) Aprovació el pla anual de govern, com també els pressupostos de l'any en curs, i les habilitacions de crèdit.  
e) Aprovació de la memòria anual d'activitats corresponent a l'exercici vençut.  
f) Precs i preguntes.  
2. Deu dies abans de la realització de l'assemblea general ordinària, els col·legiats podran presentar les proposicions que desitgen sotmetre a la deliberació i acord del Col·legi, les quals seran necessàriament incloses per la junta de govern en la secció de l'ordre del dia denominada «precs i preguntes». Aquestes proposicions hauran de ser presentades per escrit i han d'estar subscrites per un nombre de peticionaris no inferior al cinc per cent del total del cens col·legial.  
En donar-se lectura en l'assemblea general ordinària de les proposicions incloses en l'ordre del dia a l'empara del que disposa l'apartat anterior, la mateixa assemblea general ordinària acordarà si escau o no obrir discussió sobre aquestes.  
3. Independentment del que es disposa en l'apartat anterior, la junta de govern podrà incloure en la secció de precs i preguntes qualsevol proposició que se li presente amb l'antelació suficient, encara que no tinga el nombre de peticionaris designats en el paràgraf anterior, si prèviament acordara la junta fer-la seua.  
4. En l'assemblea general ordinària s'elegiran els càrrecs vacants en la junta de govern quan siga procedent.  
  
Article 27. Competències de l'assemblea general  
a) Elaborar i aprovar en fase de projecte els estatuts inicials, sense perjudici de la necessària aprovació definitiva d'aquests estatuts pel Consell General de Col·legis.  
b) Aprovar el reglament de règim interior del Col·legi, que haurà de ser visat pel Consell General de Col·legis.  
c) Aprovar la liquidació dels pressupostos, balanços i comptes anuals de l'any vençut.  
d) Aprovar el pla anual de govern, com també els pressupostos de l'any en curs, i les habilitacions de crèdit.  
e) Aprovar cada any la memòria corresponent a l'exercici vençut, que contindrà com a mínim la informació que exigeix per a aquesta la legislació bàsica sobre col·legis professionals, a més de la liquidació dels pressupostos, balanços i comptes anuals.  
f) Autoritzar els actes de disposició dels béns immobles propis i drets reals constituïts sobre aquests, com també dels restants béns patrimonials propis que figuren inventariats com de considerable valor.  
  
g) Controlar la gestió de la junta de govern, amb la recaptació d'informes i l'adopció, si escau, de les oportunes mocions.  
h) Aprovar l'import, la forma de pagament i la recaptació de les quotes, ordinàries i extraordinàries, derrames o qualsevol altre abonament que hagen de fer els col·legiats i establir, si escau, les condicions especials, en correlació amb situacions extraordinàries o temporals, especialment en relació amb la situació de desocupació.  
i) Les altres que l'assemblea general del Col·legi tinga legalment atribuïdes.  
  
Article 28. Informació de la memòria anual  
1. El Col·legi està subjecte al principi de transparència en la seua gestió. Per a això, ha d'elaborar una memòria anual, que continga, almenys, la informació següent:  
a) Informe anual de gestió econòmica, incloent-hi les despeses de personal suficientment desglossades, amb especificació de les retribucions dels membres de la junta de govern en raó del seu càrrec.  
b) Import de les quotes aplicables, desglossades per concepte i pel tipus de serveis prestats, com també les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a la qual es refereixen i de la sanció imposada, d'acord, en tot cas, amb la legislació en matèria de protecció de dades de caràcter personal.  
d) Informació agregada i estadística relativa a queixes i reclamacions presentades pels consumidors o les seues organitzacions representatives, com també sobre la seua tramitació i, si escau, els motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
  
e) Els canvis en el contingut dels codis deontològics.  
f) Les normes sobre incompatibilitats i les situacions de conflicte d'interessos en què es troben els membres de les juntes de govern.  
  
g) Informació estadística sobre el visat i, quan siga procedent, les dades s'han de presentar desagregades territorialment.  
2. La memòria anual haurà de fer-se pública a través de la pàgina web del Col·legi, en el primer semestre de cada any.  
3. El Col·legi facilitarà al Consell General de Col·legis la informació necessària per a elaborar la seua memòria anual basant-se en la informació estadística a la qual fa referència l'apartat 1 d'aquest article.  
  
Article 29. Assemblea general extraordinària  
1. L'assemblea general extraordinària es reunirà sempre que així ho acorde el president del Col·legi, la junta de govern o quan així ho proposen el trenta per cent del cens dels col·legiats, amb expressió dels assumptes concrets que s'hi hagen de tractar.  
2. Només per resolució motivada i en el cas que la proposició siga aliena a les finalitats atribuïdes a la corporació, podrà denegar-se la realització de l'assemblea general extraordinària, sense perjudici dels recursos que pogueren correspondre als peticionaris.  
3. En l'assemblea general extraordinària no hi haurà torns per a precs i preguntes, només podran tractar-se els assumptes expressats en la convocatòria.  
4. L'assemblea general extraordinària serà competent per a:  
a) Modificar els estatuts del Col·legi i proporcionar mecanismes de participació i proposta d'esmenes als membres de l'assemblea general, amb caràcter previ a aquesta i amb terminis i procediments adequats a aquest efecte.  
b) Autoritzar la junta de govern per a l'alienació de béns immobles que formen part del patrimoni de la Corporació.  
c) Censurar l'actuació de la junta de govern o dels seus membres.  
d) Acordar la fusió, absorció, segregació i dissolució del Col·legi.  
  
e) Aprovar el reglament de règim intern.  
f) Aprovar el codi deontològic.  
g) En general, conéixer de tot allò que li sotmeta la junta de govern, com també que li puga correspondre per la llei o reglament o per aquest estatut i afecte els interessos del Col·legi i dels seus col·legiats.  
  
  
Article 30. Assemblea general extraordinària per a la moció de censura  
1. La petició de moció de censura contra la junta de govern haurà d'anar subscrita almenys pel trenta per cent del cens dels col·legiats, i haurà d'expressar amb claredat les raons en què es fonamenten i proposar una llista alternativa de membres a la junta de govern.  
2. Una vegada rebuda la moció de censura contra la junta de govern, el secretari de la junta de govern comprovarà que aquesta està subscrita pel trenta per cent del cens dels col·legiats i que els candidats a la junta de govern reuneixen els requisits de l'article 47.2 d'aquests estatuts, la qual serà desestimada si no té cap d'aquests dos requisits. Haurà d'adjuntar-se el nom, número de membre col·legiat i signatura dels col·legiats que la subscriuen.  
3. L'assemblea general extraordinària tindrà com a únic punt de l'ordre del dia l'aprovació o denegació de la moció de censura. El vot serà personal i directe, i no s'admetrà el vot per correu.  
4. L'aprovació de la moció de censura requerirà el vot favorable d'almenys les dues terceres parts dels vots individuals vàlids emesos. Si la moció de censura no és aprovada per l'assemblea general extraordinària, no podrà presentar-se una altra en el període d'un any comptador a partir de la data de la votació.  
L'aprovació de la moció de censura comportarà el cessament de la junta de govern i el nomenament dels nous membres electes per un període de quatre anys.  
  
  
Secció tercera. Disposicions comunes  
  
Article 31. Convocatòria  
L'assemblea general, tant ordinària com extraordinària, serà convocada amb una antelació mínima de vint dies, excepte en els casos d'urgència en els quals, segons el parer del president del Col·legi haja de reduir-se el termini. Les assemblees generals extraordinàries hauran de realitzar-se en el termini màxim d'un mes des de l'acord del president o de la junta de govern o de la presentació de la sol·licitud.  
Aquesta convocatòria s'inserirà en el tauler d'anuncis del Col·legi i de les possibles delegacions, com també, si escau, en la pàgina web d'aquest, amb assenyalament del dia, lloc de realització, hora i el corresponent ordre del dia.  
Sense perjudici de l'anterior, se citaran també els col·legiats per comunicació escrita o correu electrònic, en els mateixos termes que en l'apartat anterior. La citació la podrà fer president o el secretari del Col·legi indistintament.  
En els casos d'urgència als quals fa referència el paràgraf primer d'aquest article, la citació personal podrà ser substituïda per la publicació d'aquesta en els mitjans de comunicació de la comunitat autònoma.  
  
En la secretaria del Col·legi estaran a la disposició dels col·legiats els antecedents dels assumptes de l'ordre del dia de l'assemblea general.  
  
  
Article 32. Lloc de realització i quòrum de les assemblees generals  
  
Tant l'assemblea general ordinària com l'extraordinària es realitzaran on designe la junta de govern, la qual quedarà constituïda, amb caràcter general, qualsevol que siga el nombre d'assistents, i els acords s'adoptaran per majoria simple de vots emesos, excepte en els supòsits previstos en aquests estatuts.  
  
Article 33. Votacions de les assemblees generals  
Les assemblees generals seran presidides pel president o qui estatutàriament el substituïsca, i actuarà de secretari el que ho siga de la junta de govern.  
La votació serà pública, bé nominal bé a mà alçada, excepte en el supòsit que un nombre de col·legiats no inferior al deu per cent dels assistents sol·licite que siga secreta. La votació secreta serà obligatòria quan afecte el decòrum dels col·legiats.  
Abans de la votació s'establiran torns de debat sobre l'assumpte a debatre, per a això es concediran dos torns a favor i dos en contra. Els que els hagueren consumits podran replicar una sola vegada. En aquells casos en què la gravetat o importància de l'assumpte ho exigisca, segons el parer del president de la junta de govern, podrà ampliar-se el nombre de torns a favor i en contra. El president podrà concedir igualment l'ús de la paraula a un altre assistent per a contestar al·lusions.  
Els acords s'adoptaran per majoria simple dels col·legiats presents, excepte les excepcions previstes en aquests estatuts.  
Els col·legiats podran delegar el seu vot en un altre col·legiat en les mateixes condicions que estableix l'article 51.1.b d'aquests estatuts.  
  
  
Article 34. Llibre d'actes  
El secretari estendrà acta de les reunions de l'assemblea general, tant ordinàries com extraordinàries, la qual serà signada per aquest amb el vistiplau del president.  
  
  
CAPÍTOL II  
La junta de govern  
  
Secció primera. Normes generals  
  
Article 35. Naturalesa jurídica  
1. La junta de govern és l'òrgan encarregat de la representació general, la direcció, l'administració i la gestió ordinària del Col·legi, respecte a la voluntat expressada per l'assemblea general. Estarà integrada per un president, dos vicepresidents, un secretari, un tresorer i huit vocals. Entre els vocals es designarà un per cadascuna de les províncies de la Comunitat Valenciana, que representaran a la junta de govern en les respectives províncies i que presidiran, si escau, la delegació territorial del Col·legi.  
2. Els membres de la junta de govern exerciran els seus càrrecs gratuïtament, sense perjudici de les despeses de representació, degudament justificades, de conformitat amb la consignació pressupostària.  
  
Article 36. Funcions de la junta de govern  
Són competències de la junta de govern:  
a) La direcció i administració del Col·legi i dels béns d'aquest.  
b) L'execució dels acords de l'assemblea general.  
c) La preparació dels assumptes que hauran de ser tractats per l'assemblea general.  
d) La promoció de mesures d'imatge de la professió.  
e) La convocatòria d'eleccions per a cobrir els càrrecs de la junta de govern.  
f) La designació provisional de membres de la junta de govern quan els seus càrrecs queden vacants.  
g) Decidir sobre les sol·licituds de col·legiació, facultat que es podrà delegar en el president, per a casos d'urgència, que seran sotmesos posteriorment a la ratificació de la junta de govern.  
h) Vetlar perquè l'exercici de la professió no es realitze en la forma i sota condicions contràries a l'ordre legal i estatutàriament establit.  
  
i) Proposar a l'assemblea general la quota d'ingrés que ha de pagar cada membre col·legiat per drets d'incorporació, com també les quotes de percepció periòdica, la quantia de les quotes extraordinàries o derrames als seus col·legiats, i la forma de pagament de totes aquestes.  
  
j) Aprovar els plans de treball i acordar la creació de les comissions, grups de treball o comités que calga, atorgar-los les facultats oportunes i dissoldre'ls si hi ha causes que així ho justifiquen.  
  
k) Atorgar distincions i premis, com ara el nomenament de Col·legiat d'Honor o qualsevol altre tipus de distinció honorífica, com també retirar aquests atorgaments davant els fets o esdeveniments que la junta de govern considere suficients.  
l) Aprovar l'avantprojecte de pressupostos d'ingressos i despeses i la proposta a l'assemblea general ordinària del projecte de pressupostos.  
  
m) Aprovar i proposar a l'assemblea general ordinària el projecte del compte general de tresoreria i la liquidació pressupostària.  
  
n) Exercir la potestat sancionadora, com també autoritzar la cancel·lació de les sancions.  
o) Relacionar-se amb el Consell General de Col·legis de Col·legis Oficials d'Enginyeria Informàtica, tant referent als aspectes institucionals i corporatius de caràcter general com per a assumptes específics relatius als continguts de la professió.  
p) Fixar la convocatòria de les assemblees generals ordinàries i extraordinàries i la confecció del corresponent ordre del dia.  
q) Introduir en els estatuts les modificacions prescrites pels tribunals o per l'Administració, sense perjudici en aquest últim cas del recurs administratiu corresponent.  
r) Redactar els reglaments de règim intern, per a desenvolupar les qüestions sobre el que es disposa en aquests estatuts que siguen necessaris, i elaborar la normativa deontològica que hauran d'observar els col·legiats en l'exercici de la professió. Tots ells hauran de ser sotmesos a l'aprovació de l'assemblea general extraordinària i en cap cas podran contradir o modificar el que es disposa en aquests estatuts.  
  
s) Formular peticions als poders públics de conformitat amb les lleis, com també qualsevol tipus de proposició dins del marc de la legislació vigent.  
t) Nomenar representants del Col·legi en altres organitzacions professionals de qualsevol àmbit: Consell General de Col·legis, empreses públiques, universitats i, en general, qualsevol tipus d'organització on el Col·legi haja d'estar representat.  
o) Totes aquelles funcions i activitats necessàries i inherents al funcionament i activitat del Col·legi, i que no siguen de competència exclusiva de l'assemblea general.  
  
Article 37. Durada dels càrrecs  
1. La durada del mandat dels membres de la junta de govern serà de quatre anys.  
2. Els membres de la junta de govern podran ocupar un mateix càrrec un màxim de tres mandats consecutius.  
3. Si algun dels membres de la junta cessara per qualsevol causa, la mateixa junta podrà designar un substitut amb caràcter interí fins que siga ratificat per l'assemblea general ordinària.  
4. Els candidats electes prendran possessió dels seus càrrecs en el termini màxim de 30 dies naturals des de la data de les eleccions.  
5. Si es produeix la vacant de més de la meitat de la junta de govern, es convocaran eleccions en el termini màxim de dos mesos.  
6. Tot membre de la junta de govern incurs en un expedient de responsabilitat disciplinària serà suspés cautelarment del seu càrrec.  
Article 38. Reunions de la junta de govern  
1. La junta de govern es reunirà ordinàriament una vegada al mes, sense perjudici de poder fer-ho amb més freqüència, quan la importància de l'assumpte ho requerisca o el sol·liciten cinc dels seus membres. Les convocatòries les farà la secretaria, amb mandat previ de la Presidència, amb cinc dies d'antelació com a mínim. S'informarà per escrit o per qualsevol altre mitjà electrònic que garantisca l'enviament, la recepció i lectura electrònica, i incorporarà l'ordre del dia corresponent.  
Seran vàlides les sessions de les juntes de govern a les quals, encara sense haver sigut convocades en forma, assistisquen la totalitat dels seus membres.  
El president està facultat per a convocar el ple amb caràcter d'urgència, quan, al seu criteri, les circumstàncies així ho exigisquen, bé per escrit, electrònicament, telegràficament o per qualsevol altre mitjà que permeta la constància escrita de la seua realització.  
2. Perquè puguen adoptar-se vàlidament els acords bastarà la majoria simple, qualsevol que siga el nombre d'assistents. En cas d'empat decidirà el vot de qualitat del president.  
  
Article 39. Comissions delegades  
1. La junta de govern podrà crear les comissions delegades que estime pertinents. A les comissions podran pertànyer aquells col·legiats que siguen designats per la junta de govern.  
La junta de govern, designarà un coordinador que presidirà cada comissió delegada.  
2. Les comissions delegades es reuniran amb convocatòria prèvia del coordinador, i aquelles a les quals s'atorgue caràcter executiu podran adoptar acords en relació amb les matèries que expressament li delegue la junta de govern.  
3. En qualsevol cas, les comissions delegades donaran compte a la junta de govern, a través del coordinador, de tots els seus acords, perquè en prenguen coneixement.  
  
Article 40. Delegacions territorials  
1. Podran crear-se a Alacant, Castelló i València delegacions territorials per acord unànime dels membres de la junta de govern, en el qual constaran les facultats que delegue la junta. En cap cas podran delegar-se les competències de la junta de govern previstes en l'article 36 lletres a, b, c, e, f, g, i, j, k, l, m, n, o, p, q i r.  
2. Per a la constitució d'una delegació territorial caldrà disposar d'un mínim de cinquanta col·legiats que residisquen dins de l'àmbit territorial corresponent, que haurà d'estar situat, al seu torn, dins del que preveuen aquests estatuts per al Col·legi.  
3. La constitució d'una delegació territorial haurà de ser sol·licitada a la junta de govern per, almenys, deu dels col·legiats als quals fa referència l'apartat anterior.  
4. L'aprovació inicial de la constitució de la delegació territorial de què es tracte estarà condicionada per les possibilitats pressupostàries per a establir i posar en funcionament la seu social d'aquesta delegació territorial i per raons d'eficàcia en el compliment de les finalitats col·legials i de la gestió de l'organització. En el cas de resolució denegatòria, aquesta haurà de ser motivada i comunicada als sol·licitants, sense perjudici dels recursos que poden correspondre.  
5. Si la junta de govern aprova la constitució d'una delegació territorial, ho sotmetrà a l'assemblea general ordinària per a la seua aprovació definitiva.  
6. En absència del president del Col·legi, el delegat territorial de la delegació territorial representarà aquest, encara que aquesta representació s'estendrà únicament i exclusivament en relació amb les autoritats locals i provincials de l'àmbit territorial de la delegació.  
7. Les delegacions territorials estaran integrades per un delegat territorial que serà el vocal territorial de la junta de govern corresponent a aquesta província i, almenys, per dos vocals que seran proposats pel delegat territorial de la delegació i nomenats per la junta de govern del Col·legi.  
8. La durada dels càrrecs serà la prevista en l'article 37 d'aquests estatuts. El cessament de la junta de govern en ple o del delegat territorial de la delegació, en la seua condició de membre de la junta de govern, suposarà automàticament el cessament dels altres membres de la delegació territorial. Si algun dels membres de la delegació cessara per qualsevol causa, podrà designar-se un substitut amb caràcter interí fins que siga ratificat per la junta de govern.  
Article 41. Cessament en els càrrecs  
1. Els membres de la junta de govern cessaran per les causes següents:  
a) Per terminació del mandat segons el que disposa el punt 1 de l'article 37.  
b) Per dimissió o renúncia de la persona interessada que haurà de formalitzar-se per escrit.  
c) Aprovació d'una moció de censura.  
d) A causa de sanció per infracció disciplinària greu o molt greu, dictada per resolució ferma administrativa, judicial o corporativa.  
e) Per causar baixa com a membre col·legiat.  
f) Per traslladar-se a un altre col·legi professional existent.  
2. Els membres de les comissions i delegacions territorials cessaran per les causes següents:  
a) Destitució del president de la junta de govern o del delegat territorial de la delegació respectivament.  
b) Pèrdua de la condició de membre col·legiat.  
c) Dimissió de l'interessat que haurà de formalitzar-se per escrit.  
  
  
Secció segona. Atribucions dels membres   
de la junta de govern  
  
Article 42. Atribucions del president del Col·legi  
1. El president té la representació institucional del Col·legi davant tota classe d'autoritats i organismes, i vetlarà pel compliment de les prescripcions reglamentàries i dels acords i disposicions que dicten els òrgans de govern.  
2. A més li corresponen les funcions següents:  
a) Presidir les juntes de govern, les assemblees generals i les comissions a les quals assistisca, tant ordinàries com extraordinàries, dirigir-ne les discussions i gaudir-hi de vot de qualitat en cas d'empat en les votacions.  
b) Representar el Col·legi en tots els seus àmbits d'actuació i, com a tal, assumir la titularitat dels drets i deures que incumbisquen al Col·legi davant de tercers, públics o privats.   
c) Assumir les competències que es deriven d'aquests estatuts, la legislació vigent, les que siguen necessàries per a dur a terme el normal funcionament del Col·legi o les que li encarregue l'assemblea general.  
  
d) El president designarà, en primera instància, entre els vicepresidents i, en cas necessari, entre la resta dels membres de la junta de govern, el que haja de substituir-lo si no pot assistir-hi, presidir o exercir, en algun moment, algun acte o convocatòria que li correspon d'acord amb els estatuts vigents.  
e) Emetre laudes.  
f) Convocar les juntes de govern i les comissions a les quals assistisca.  
g) Obrir, dirigir i alçar les sessions, com també signar les actes que li corresponga, una vegada aprovades.  
h) Donar el vistiplau als certificats que expedisca el secretari.  
i) Conferir apoderament per a casos judicials.  
j) Autoritzar l'obertura de comptes corrents del Col·legi i la mobilització de fons juntament amb el tresorer.  
k) Vetlar, amb el major interés, per la bona conducta professional dels col·legiats i pel decòrum del Col·legi.  
l) Coordinar la labor dels membres de la junta de govern.  
  
Article 43. Atribucions dels vicepresidents  
1. Qui tinga la vicepresidència primera substituirà la presidència en cas de vacant, absència o malaltia i en totes aquelles tasques que li encarregue la presidència, i serà necessari informar aquesta del desenvolupament dels seus encàrrecs.  
2. Així mateix, podrà tindre qualssevol altres funcions encarregades per la junta de govern i no atribuïbles a la resta de càrrecs.  
3. Qui tinga la vicepresidència segona assumirà les funcions de la vicepresidència primera en cas d'absència o vacant.  
  
Article 44. Atribucions del secretari  
Sense perjudici de les altres funcions que es deriven d'aquests estatuts, de les disposicions vigents i de les ordres emanades de la presidència, corresponen al secretari les funcions següents:  
a) Redactar i dirigir, segons les ordres que reba del president o de la junta de govern i amb l'anticipació deguda, els oficis de citació per a tots els actes del Col·legi.  
b) Mantindre constància documental dels acords de l'assemblea general i la junta de govern, i certificar-los amb el vistiplau de la presidència, i estendre acta de totes les reunions.  
c) Portar els llibres necessaris per a aconseguir el millor i més ordenat funcionament del Col·legi, i s'haurà de portar en un llibre separat totes les sancions i altres circumstàncies que afecten la vida col·legial de cada persona col·legiada.  
d) Portar el registre d'entrada i eixida de documents. Si n'hi ha, cuidar el funcionament de les oficines del Col·legi i l'actuació de tot el personal d'aquest.  
e) Revisar cada any les llistes dels membres del Col·legi, les quals hauran d'expressar la seua antiguitat i domicili.  
f) Rebre i donar compte al president de totes les sol·licituds i comunicacions que es reben en el Col·legi.  
g) Expedir certificats amb el vistiplau del president.  
h) Assumir la coordinació administrativa dels diferents òrgans i serveis del Col·legi, com també la direcció de personal laboral del Col·legi.  
i) Redactar anualment la memòria que reculla les vicissituds de l'any, que haurà de llegir-se en l'assemblea general ordinària.  
j) Assumir les competències que es deriven d'aquests estatuts, de la legislació vigent, com també les que li encomane l'assemblea general o la presidència.  
  
Article 45. Atribucions del tresorer  
Són competències del tresorer:  
a) Realitzar la recaptació i custodiar els fons del Col·legi.  
b) Pagar els lliuraments que seran autoritzats amb la signatura del president i del tresorer.  
c) Establir els mitjans per al cobrament de les quotes i la seua gestió, realitzar el control de les operacions bancàries del Col·legi, com també l'obertura, disposició i cancel·lació de comptes bancaris.  
d) Informar quan siga requerit per a això la junta de govern del compte d'ingressos i despeses i sobre la marxa del pressupost, com també formalitzar anualment la memòria i comptes de l'exercici econòmic vençut.  
e) Redactar l'avantprojecte de pressupostos anuals que la junta de govern haja de presentar a l'aprovació de l'assemblea general ordinària i ingressar i retirar fons dels comptes bancaris, com també cobrar els rendiments d'aquests, conjuntament amb el president.  
  
f) Portar un inventari minuciós dels béns del Col·legi, dels quals serà l'administrador.  
g) Portar i supervisar els llibres de comptabilitat.  
h) Assumir les competències que es deriven d'aquests estatuts, de la legislació vigent, com també les que li encomane l'assemblea general o la presidència.  
  
Article 46. Atribucions dels vocals  
Els vocals duran a terme els serveis que el president els encarregue. A títol orientatiu, exerceixen les funcions següents:  
a) Coordinar el treball de les comissions de treball, grups de treball o comités que es constituïsquen per acord de la junta de govern.  
  
b) Substituir, en cas d'absència, malaltia, abstenció, recusació, inhabilitació o vacant, els vicepresidents, secretari o tresorer, a proposta del president.  
c) Dur a terme les tasques que els confie el president i col·laborar en el desenvolupament de les funcions encomanades a la junta de govern.  
  
  
Secció tercera. Eleccions a la junta de govern  
  
Article 47. Dret de sufragi actiu i passiu  
1. Tindran dret a votar tots els col·legiats, excepte sanció sobre això segons el que preveu l'article 65.1 en no estar al corrent de les seues contribucions econòmiques.  
2. Per a ser elegible es requereix ser membre col·legiat en el Col·legi, estar al corrent de les seues contribucions econòmiques i no estar incurs en prohibició o incapacitat legal o estatutària.  
Article 48. Procés electoral  
1. La convocatòria d'eleccions a la junta de govern serà anunciada dins dels deu dies naturals següents a la seua adopció, mitjançant la seua inserció en el tauler d'anuncis de la seu col·legial i la seua difusió i comunicació personal a tots els col·legiats, d'acord amb el que preveu l'article 9.4.  
2. En l'anunci de les eleccions haurà de constar el calendari electoral, el dia i lloc de realització d'aquestes, el dia i hora de constitució de les meses electorals i l'horari d'obertura i tancament de les urnes.  
  
3. En el termini de cinc dies des de la constitució de la nova junta de govern, el secretari haurà de comunicar la seua composició juntament amb les dades institucionals bàsiques al Consell General de Col·legis, si escau Consell Autonòmic, i a l'òrgan competent de la comunitat autònoma. S'entén per dades institucionals bàsiques la denominació o denominacions oficials del Col·legi, NIF, adreça postal, punt d'accés electrònic únic, correu electrònic institucional, correu electrònic dels membres de la junta de govern, telèfon i fax, si escau. Així mateix es comunicarà en el mateix termini i als mateixos destinataris qualsevol variació posterior en la composició de la junta de govern i aquestes dades institucionals bàsiques.  
  
Article 49. Candidatures  
1. Les candidatures als càrrecs de la junta de govern es presentaran en llistes tancades, que seran votades globalment.  
2. Les candidatures hauran de presentar-se per escrit en la seu del Col·legi, dins dels quinze dies naturals següents a l'anunci de la convocatòria, i hauran d'incloure els candidats per a cada càrrec.  
3. Dins dels quinze dies hàbils següents a l'expiració del termini per a presentar candidatures, la junta de govern en funcions comunicarà als representants de les candidatures les causes d'inelegibilitat apreciades respecte de tots o alguns dels integrants de la llista. El termini per a l'esmena és de quaranta-huit hores.  
Si no es cobreixen els tretze llocs de la junta de govern, la candidatura serà desestimada i es considerarà no presentada.  
4. La junta de govern en funcions, dins dels cinc dies hàbils següents al de l'expiració del termini per a esmenar les llistes, proclamarà la llista de candidatures admeses.  
5. Al mateix temps que es publica la convocatòria d'eleccions, s'exposarà en el tauler d'anuncis del Col·legi el cens electoral, amb indicació d'un termini de quinze dies naturals per a formular reclamacions, que seran resoltes per la junta de govern en funcions, dins dels cinc dies hàbils següents a l'expiració del termini per a formular-les. Es notificarà la resolució a cada persona col·legiada.  
6. Les eleccions es faran en el termini màxim de quaranta-cinc dies naturals des de la proclamació de candidatures.  
  
Article 50. Presentació d'una única candidatura  
1. No es requerirà la realització d'eleccions quan haja sigut proclamada una única llista de candidats. En aquests casos, la junta de govern en funcions estendrà acta, on s'expressarà aquesta circumstància i la no-necessitat de fer eleccions, la qual cosa es transmetrà als col·legiats i a la junta de govern electa en el moment de proclamació de candidatures.  
2. Després de la notificació de l'acta a la junta de govern electa, el Col·legi expedirà els corresponents nomenaments, la presa de possessió dels quals es verificarà el dia que a aquesta finalitat indique la junta de govern en funcions dins del termini establit en els estatuts.  
  
Article 51. El vot en les eleccions a junta de govern  
1. El vot per a les eleccions de la junta de govern podrà realitzar-se presencialment o a distància, per quatre mitjans:  
a) Vot presencial del col·legiat en l'assemblea. Els electors que decidisquen depositar personalment el seu vot hauran d'acreditar la seua personalitat al president de la mesa electoral.  
b) Vot presencial representat per un altre membre col·legiat. A aquest efecte, cada assistent a l'assemblea general podrà votar i representar qualsevol dels col·legiats amb dret a vot, però cap podrà tindre més de deu representacions, és a dir, onze vots com a màxim, comptant el seu. L'autorització de representació haurà de ser per escrit, amb caràcter especial per a cada convocatòria, signada pels dos col·legiats, el representat i el representant, adjuntant fotocòpia del DNI del representat o document equivalent o del carnet de col·legiat.  
c) Vot a distància per correu postal, segons es descriu seguidament.  
d) Vot a distància per mitjà telemàtic i igualment amb els preceptes descrits seguidament.  
2. Seran nuls els vots a favor de col·legiats sense candidatura admesa.  
3. El vot a distància, per correu postal o per mitjà telemàtic es regirà pels preceptes següents:  
a) Qualsevol mitjà de vot a distància haurà de tindre garanties d'autenticitat i secret.  
b) Per a votar per correu postal s'haurà de comunicar prèviament mitjançant correu electrònic a la secretaria del Col·legi, qui confirmarà la recepció de la sol·licitud i indicarà al col·legiat les instruccions per a fer-ho efectiu. S'utilitzarà el mètode del doble sobre, és a dir, un sobre blanc, sense res escrit, on només estarà la papereta del vot, ficat dins d'un altre sobre més gran on s'incorporarà la fotocòpia del document d'identitat o equivalent del votant.  
La papereta oficial del vot es facilitarà en la mateixa seu del Col·legi des del dia de la publicació de les candidatures oficials i/o podrà ser impresa pel votant a partir d'un document publicat a la pàgina web del Col·legi. El sobre gran, amb tot el seu contingut, s'ha de dirigir a la junta del Col·legi indicant en l'exterior del sobre, de manera ben visible, l'etiqueta «vot postal».  
El dia de les eleccions, després de concloure's l'horari de votació, el secretari de la junta obrirà el sobre gran, comprovarà la condició de col·legiat/ada i dret a vot de la persona i, en cas positiu, introduirà el vot en l'urna, abans de procedir a l'escrutini.  
No es pot votar per correu i assistir també a l'assemblea. Així, si el col·legiat assisteix a l'assemblea, s'anul·larà el seu vot per correu.  
c) Només s'admetran com a vàlids els vots emesos per correu postal rebuts en el Col·legi dins de l'horari de registre com a màxim el dia anterior a la realització de la votació.  
d) El vot telemàtic s'admetrà en els termes desenvolupats pel reglament de règim interior.  
  
  
TÍTOL V  
Del règim econòmic  
  
Article 52. Recursos del Col·legi  
El Col·legi té plena capacitat patrimonial per a la gestió i administració dels seus béns en compliment de les seues finalitats. L'activitat econòmica es realitzarà d'acord amb el procediment pressupostari.  
Els recursos econòmics del Col·legi estaran constituïts per recursos ordinaris i extraordinaris.  
  
Article 53. Recursos ordinaris  
Constitueixen els recursos ordinaris del Col·legi:  
1. Els rendiments de qualsevol naturalesa que produïsquen els béns o drets que integren el patrimoni del col·legi.  
2. Els drets d'incorporació al Col·legi i quotes ordinàries.  
3. Els drets o honoraris per l'emissió de certificats, dictàmens, informes, cursos, seminaris, venda de publicacions o impresos o altres assessoraments o serveis que se li requerisquen, i estiguen previstos per la llei.  
4. Els drets que corresponga percebre al Col·legi pels serveis prestats a col·legiats o a tercers, com ara el visat dels treballs realitzats pels col·legiats, certificats sobre documents o altres serveis diferents dels anteriors. Els imports a percebre per aquests serveis seran fixats per l'assemblea general del Col·legi.  
5. Les rendes procedents de la inversió dels romanents d'exercicis anteriors.  
6. Els beneficis dels contractes i concerts amb entitats públiques o privades.  
7. Qualsevol altre concepte que legalment procedisca.  
  
Article 54. Recursos extraordinaris  
Constituiran els recursos extraordinaris del col·legi:  
1. Les subvencions, donacions o cessions de drets que concedisca al Col·legi l'Estat, comunitats autònomes o municipis, corporacions, entitats o particulars.  
2. Els béns que per herència o per qualsevol altre títol passen a formar part del Col·legi.  
3. Les aportacions, si escau, d'entitats públiques.  
4. Les quotes extraordinàries.  
5. Qualsevol altre que legalment escaiga.  
  
Article 55. El pressupost  
El pressupost serà únic i la seua liquidació s'elaborarà amb caràcter anual i inclourà la totalitat de les despeses i ingressos col·legials.  
La junta de govern presentarà anualment per a la seua aprovació a l'assemblea general ordinària la liquidació del pressupost de l'exercici anterior i el pressupost de l'exercici següent.  
  
Article 56. Custòdia  
El capital del Col·legi s'invertirà preferentment en valors de tota garantia, llevat que, en casos especials i segons el parer de la junta de govern, s'acordara la seua inversió en immobles o en altres béns.  
Els valors es depositaran en l'entitat que la junta de govern acorde i els resguards del depòsit es custodiaran en la caixa del Col·legi, sota la responsabilitat del tresorer.  
  
Article 57. Rendició de comptes  
Els col·legiats, en nombre superior al trenta per cent del cens, podran formular petició concreta i precisa sobre qualsevol dada relativa a l'exercici econòmic.  
Els comptes del Col·legi podran ser examinats en el període comprés entre la convocatòria i quaranta-huit hores abans de l'assenyalada per a la realització de l'assemblea ordinària.  
Els comptes del Col·legi hauran de ser sotmesos en cada exercici pressupostari a una auditoria externa, i es presentarà l'informe emés d'aquesta en la primera junta general ordinària de l'exercici següent.  
  
Article 58. Liquidació de béns  
En cas de dissolució del Col·legi, el seu patrimoni es destinarà a cobrir el passiu.  
En el cas de continuar existint actiu, aquest es repartirà entre tots els col·legiats que tinguen com a mínim tres anys d'antiguitat, i de manera proporcional als anys de col·legiació efectiva.  
  
  
TÍTOL VI  
Dels empleats del Col·legi  
  
Article 59. Competència per a la seua designació i règim de funcionament  
1. La junta de govern, ateses les necessitats del servei, determinarà i designarà el nombre d'empleats del Col·legi, com també la distribució del treball, sous i gratificacions.  
2. El secretari proposarà a la junta de govern les atribucions i funcions que han d'exercir els diferents empleats d'aquest.  
3. En el pressupost del Col·legi constaran les assignacions relatives al personal de plantilla d'aquest. La junta podrà nomenar, a càrrec d'imprevistos, el personal eventual que considere necessari.  
  
  
TÍTOL VII  
Del règim disciplinari  
  
Article 60. Normativa aplicable  
1. El règim disciplinari dels membres del Col·legi es regirà pel que disposen els estatuts del Consell General de Col·legis, aquests estatuts, el codi deontològic i, en tot allò no previst en aquests estatuts, pel que disposa el títol IV, de la Llei 39/2015, d'1 d'octubre, del procediment administratiu comú de les administracions públiques.  
  
  
Article 61. Responsabilitat disciplinària  
1. Els col·legiats incorreran en responsabilitat disciplinària en els casos i circumstàncies previstos en aquests estatuts.  
2. El règim disciplinari establit en aquests estatuts s'entén sense perjudici de les responsabilitats civils i penals en què els col·legiats hagen pogut incórrer.  
Article 62. Competència per al seu exercici  
El president i la junta de govern són competents per a l'exercici de la jurisdicció disciplinària, d'acord amb les normes següents:  
1. S'estendrà a la sanció d'infraccions dels deures professionals o normes ètiques de conducta quan afecten la professió.  
2. Abans d'imposar-se qualsevol sanció, serà oïda, si n'hi ha, la corresponent comissió deontològica del Col·legi, l'informe de la qual no serà vinculant.  
3. Es declararà, després de la formació de l'expedient seguit pels tràmits que s'especifiquen en el reglament de procediment disciplinari vigent en el moment de cometre's la infracció i, en defecte d'això, en els procediments previstos en la normativa vigent en matèria de procediment administratiu.  
4. El règim disciplinari dels membres de la junta de govern es regirà pel que disposen les lleis, els estatuts del Consell General de Col·legis Oficials d'Enginyeria Informàtica d'Espanya, el codi deontològic, si n'hi ha, i en les altres disposicions que siguen aplicables.  
  
  
Article 63. Classes de faltes  
Les faltes es classifiquen en lleus, greus i molt greus.  
1. Són faltes lleus:  
a) L'incompliment per part d'un col·legiat de les normes estatutàries o dels acords adoptats pel Col·legi, llevat que constituïsquen falta de superior entitat.  
b) La falta de respecte als membres de la junta de govern en l'exercici de les seues funcions, quan no constituïsca falta greu o molt greu.  
  
c) Es consideraran infraccions especials aquelles en les quals es requereix, com a qualificació específica per a poder ser autor, l'ocupació d'un càrrec corporatiu, tipificades com a faltes lleus:  
c.1) El desistiment de funcions o la falta de diligència, sense intencionalitat, en el compliment de les seues obligacions com a membre de la junta de govern.  
c.2) L'incompliment per part d'un membre d'un òrgan de govern de les normes estatutàries o dels acords adoptats pel Consell General de Col·legis o, si escau, el Consell Autonòmic, llevat que constituïsquen falta de superior entitat.  
c.3) Les faltes reiterades d'assistència per causa no justificada d'un membre de la junta de govern a les reunions d'aquesta junta en el termini d'un any, o la no-acceptació també injustificada de l'exercici dels càrrecs corporatius que se li encarreguen en el termini de dos mesos.  
  
2. Són faltes greus:  
a) La reiteració de les faltes lleus en el termini de 12 mesos. Aquest termini s'haurà de comptar des de la comissió de la primera o anterior falta.  
b) La negligència reiterada en el compliment de les obligacions assumides en els òrgans del Col·legi.  
c) Indicar una qualificació o títol que no es posseïsca, dels obligatoris per a ser membre col·legiat.  
d) L'ocultació de dades o elements de judici d'interés general per a la professió que conste, o que per la seua naturalesa hagen de constar, en poder dels responsables.  
e) Es consideraran infraccions especials aquelles en les quals es requereix, com a qualificació específica per a poder ser autor, l'ocupació d'un càrrec corporatiu, tipificades com a faltes greus:  
e.1) La indisciplina deliberadament rebel respecte als òrgans del Consell General de Col·legis o, si escau, del corresponent Consell Autonòmic, en l'exercici de les seues funcions i llevat que constituïsquen falta de superior entitat.  
e.2) La infracció culposa o negligent del secret de les deliberacions hagudes en els òrgans del Col·legi, quan així s'acorde expressament.  
  
e.3) La negligència reiterada en el compliment de la legislació sobre col·legis professionals, consells autonòmics i Consell General de Col·legis, com també d'aquests estatuts.  
e.4) Els actes o omissions que atempten al respecte, dignitat i codi deontològic de la professió, realitzats durant el temps que ocupe un càrrec en el si del Consell General de Col·legis.  
e.5) Desatendre el requeriment efectuat pel Consell General de Col·legis sobre informació de col·legiats, en cas de ser aplicable.  
e.6) Incompliment dels acords adoptats vàlidament pels òrgans col·legiats del Consell General de Col·legis.  
3. Són faltes molt greus:  
a) La reiteració de les faltes greus en el termini d'un any. Aquest termini comença des de la comissió de la primera o anterior falta.  
b) Les faltes greus que complisquen alguna de les condicions següents:  
1a Afecten el funcionament democràtic del Col·legi o els drets dels col·legiats.  
2a Conculquen el degut control de l'assemblea general.  
3a Afecten per acció o omissió el funcionament del Consell General de Col·legis o la representativitat del Col·legi en aquest consell.  
  
c) L'atemptat contra la dignitat de les persones en ocasió de l'exercici professional.  
d) L'encobriment o qualsevol tipus d'empara prestada a l'intrusisme professional durant l'exercici de funcions dins del Consell General de Col·legis, en els termes legalment establits i quan haja sigut determinat per sentència ferma.  
e) La coacció, amenaça, represàlia o qualsevol altra forma de pressió greu exercida sobre els òrgans i persones.  
f) Les actuacions professionals negligents que causen un mal greu als destinataris del servei professional.  
g) L'incompliment de la regulació de l'exercici professional que cause greu perjudici als destinataris del servei professional; en particular, de les obligacions d'informació al destinatari.  
h) Les pràctiques abusives que perjudiquen greument els consumidors o usuaris dels serveis.  
i) Es considerarà infracció especial aquella que requereix, com a qualificació específica per a poder ser autor, l'ocupació d'un càrrec corporatiu, tipificada com a falta molt greu:  
i.1) La infracció dolosa del secret de les deliberacions hagudes en els òrgans del Consell General de Col·legis, quan així s'acorde expressament.  
i.2) Qualsevol conducta constitutiva de delicte en matèria professional, durant l'ocupació d'un càrrec dins de l'organització col·legial, sempre que haja sigut condemnat per sentència ferma.  
i.3) Desatendre el requeriment efectuat pel Consell General de Col·legis sobre el cens de col·legiats del Col·legi, en cas de ser aplicable.  
  
  
Article 64. Procediment disciplinari  
1. No podrà imposar-se cap sanció disciplinària sense expedient previ instruït a aquest efecte, conformement al procediment establit en aquest article. En allò no previst en aquest article serà aplicable la normativa vigent en relació amb la potestat sancionadora.  
2. L'expedient disciplinari s'iniciarà per acord de la junta de govern, que nomenarà un instructor entre els membres de la junta que tinga més de deu anys d'exercici professional i que podrà adoptar les mesures de caràcter provisional que calga per a assegurar l'eficàcia de la resolució que poguera recaure, la bona fi del procediment, evitar el manteniment dels efectes de la infracció i protegir les exigències dels interessos generals.  
3. El procediment s'impulsarà d'ofici en tots els seus tràmits. L'instructor practicarà les proves i actuacions que calga per a la determinació i comprovació dels fets i responsabilitats susceptibles de sanció.  
  
  
Article 65. Sancions  
1. Les faltes lleus seran sancionades amb amonestació privada i/o pública, i la pèrdua del dret de vot en les assemblees, en cas d'impagament de les contribucions econòmiques.  
2. Les faltes greus de membres d'òrgans corporatius del Col·legi seran sancionades amb la suspensió del càrrec assumit i inhabilitació per a ocupar qualsevol lloc de responsabilitat en el Col·legi per temps superior a un mes i inferior a sis mesos. Les faltes greus de col·legiats seran sancionades amb la suspensió de la col·legiació i inhabilitació per a ocupar qualsevol lloc de responsabilitat en el Col·legi per temps superior a un mes i inferior a sis mesos.  
3. Les faltes molt greus de membres d'òrgans corporatius del Col·legi seran sancionades amb la suspensió del càrrec assumit i inhabilitació per a ocupar qualsevol lloc de responsabilitat en el Col·legi per temps superior a sis mesos i inferior a dos anys. Les faltes molt greus de col·legiats seran sancionades amb la suspensió de la col·legiació i inhabilitació per a ocupar qualsevol lloc de responsabilitat en el Col·legi per temps superior a sis mesos i inferior a dos anys.  
4. La reiteració durant el termini de quatre anys en la comissió de faltes molt greus serà sancionada amb l'expulsió del Col·legi i la inhabilitació per a ocupar qualsevol lloc de responsabilitat durant un termini de fins a cinc anys.  
Aquesta resolució haurà d'aprovar-se, almenys, per dues terceres parts dels membres de l'òrgan que realitze la resolució.  
5. En el cas anterior, el membre expulsat serà substituït, en el si de l'òrgan de govern, pel mateix procediment establit per al cas de la dimissió del càrrec.  
6. Cadascuna de les sancions disciplinàries previstes en els apartats anteriors portarà aparellada l'obligació d'esmenar o corregir els defectes i irregularitats observats; rectificar les situacions o conductes improcedents; executar, en definitiva, l'acord que, simultàniament, adopte l'òrgan competent arran dels fets deduïts i comprovats durant la tramitació de l'expedient.  
7. La comissió de les faltes previstes en aquest article es traslladaran a la junta de govern del Col·legi o Consell Autonòmic al qual representara l'infractor, que remetrà un informe en el termini de 10 dies hàbils.  
  
8. La falta d'emissió de l'informe en el termini indicat no impedirà la continuació del procediment sancionador.  
9. Per a la imposició de sancions es tindran en compte les circumstàncies següents:  
a) La gravetat dels danys i perjudicis causats.  
b) El grau d'intencionalitat, imprudència o negligència.  
c) La contumàcia demostrada o desacatament a l'òrgan competent durant la tramitació de l'expedient.  
d) La durada del fet sancionable.  
e) La reiteració o la realització continuada del fet sancionable.  
f) Les reincidències.  
10. Les resolucions que imposen sancions per faltes greus o molt greus, una vegada fermes en via administrativa, podran ser comunicades a les autoritats interessades, a tercers interessats i a la població en general, utilitzant els mitjans de comunicació que es consideren oportuns.  
  
11. Les sancions de suspensió d'exercici de càrrecs en el si del Consell General de Col·legis, consells autonòmics o del Col·legi seran comunicades a les autoritats administratives competents.  
  
Article 66. Extinció de la responsabilitat disciplinària  
La responsabilitat disciplinària s'extingirà:  
a) Per mort de l'inculpat.  
b) Per compliment de la sanció.  
c) Per prescripció de les infraccions o de les sancions.  
d) Per acord del Consell General de Col·legis.  
  
Article 67. Prescripció  
1. Les faltes lleus prescriuen als sis mesos, les greus als dos anys, i les molt greus als tres anys.  
2. Els terminis de prescripció de les infraccions començaran a comptar des de la comissió de la infracció. La prescripció s'interromprà per qualsevol actuació expressa i manifesta dirigida a investigar la presumpta infracció i amb coneixement de l'interessat.  
El termini tornarà a computar-se si el procediment disciplinari estiguera paralitzat durant més d'un mes per causa no imputable a l'inculpat.  
3. Les sancions per falta lleu prescriuen als sis mesos, per falta greu a l'any i per falta molt greu als dos anys.  
  
Article 68. Cancel·lació  
La cancel·lació suposa l'anul·lació de l'antecedent sancionador amb caràcter general. Les anotacions en l'expedient personal de l'infractor de les sancions per la comissió de faltes lleus, greus i molt greus es cancel·laran, d'ofici o a petició de part, una vegada transcorregut el termini d'un any, en el cas de les sancions per faltes lleus; dos anys, en el cas de les greus; i quatre en el de les molt greus, a comptar des del dia del compliment o prescripció de la sanció.  
  
TÍTOL VIII  
Del règim jurídic  
  
Article 69. Presumpció de validesa  
Els actes dictats pels òrgans col·legials es presumeixen vàlids i produiran els efectes que els corresponguen des de la data del seu acord o notificació, si en aquests no es disposa una altra cosa. La interposició del recurs de reposició no suspendrà l'execució de l'acte impugnat, excepte en el cas que aquesta execució poguera causar perjudicis d'impossible o difícil reparació o es tracte de la imposició de sancions col·legials. En aquest últim cas, la suspensió es produirà de forma automàtica per la simple interposició del recurs potestatiu de reposició.  
  
Article 70. Esgotament de la via administrativa i recurs potestatiu de reposició  
Els actes dels òrgans col·legials esgoten la via administrativa i contra aquests podrà interposar-se recurs contenciós administratiu d'acord amb la llei jurisdiccional. També podrà interposar-se recurs potestatiu de reposició en el termini d'un mes i contra la resolució d'aquest, que haurà de produir-se en el mateix termini, es podrà interposar recurs contenciós administratiu.  
Els actes col·legials que no estiguen subjectes al dret administratiu es regiran pel dret privat, sense perjudici de l'observança de les normes sobre la formació de la voluntat dels òrgans col·legials previstes en aquests estatuts.  
  
Article 71. Nul·litat de ple dret dels actes dels òrgans col·legials  
  
Es consideren nuls de ple dret els actes dels òrgans col·legials en els casos següents:  
a) Els que lesionen el contingut dels drets i llibertats susceptibles d'empara constitucional.  
b) Els adoptats amb manifesta incompetència per raó de la matèria o del territori.  
c) Els que tinguen un contingut impossible.  
d) Els que siguen constitutius d'una infracció penal o es dicten com a conseqüència d'aquesta.  
e) Els dictats prescindint totalment i absolutament del procediment legalment establit o de les normes que conté les regles essencials per a la formació de la voluntat dels òrgans de govern del Col·legi.  
f) Els actes expressos o presumptes contraris a l'ordenament jurídic, pels quals s'adquireixen facultats o drets quan es manque dels requisits essencials per a la seua adquisició.  
De la mateixa manera es consideren nuls de ple dret aquells acords o actes col·legials que siguen manifestament contraris a la constitució, les lleis o altres disposicions administratives de rang superior, i els que impliquen la retroactivitat de disposicions sancionadores no favorables o restrictives de drets individuals.  
Els acords emanats dels òrgans col·legials, com a subjectes al dret administratiu, una vegada esgotats els recursos corporatius, seran objecte de recurs en la via contenciosa administrativa.  
  
  
TÍTOL IX  
Del règim de distincions  
  
Article 72. Distincions i premis col·legials  
1. S'estableix un règim de distincions i premis col·legials d'àmbit general per a aquelles persones que hagen prestat serveis destacats al Col·legi o contribuït notablement a augmentar el prestigi de la professió. Aquestes persones podran ser col·legiats o no, i fins i tot persones jurídiques.  
2. Les distincions i premis col·legials d'àmbit general són, per ordre de major mèrit, les següents:  
a) Títol de Col·legiat d'Honor.  
b) Medalla d'Honor del Col·legi.  
c) Medalla al Mèrit Professional.  
d) Altres distincions i premis col·legials.  
3. Les distincions dels epígrafs 2.a, 2.b i 2.c anteriors es podran atorgar exclusivament a persones físiques. Les distincions i premis de l'epígraf 2.d anterior podran atorgar-se tant a persones físiques com jurídiques.  
4. El règim de distincions i premis col·legials es podrà regular reglamentàriament. No obstant això, amb la finalitat de no perdre espontaneïtat o oportunitat, la junta de govern podrà atorgar aquelles distincions i premis que estime convenients encara que no estiguen regulades.  
  
  
TÍTOL X  
Fusió, absorció, segregació i dissolució  
  
Article 73. Fusió, absorció, segregació i dissolució  
1. La segregació o, si escau, fusió o absorció requerirà previ acord adoptat en assemblea general extraordinària expressament convocada a aquest efecte, a la qual haurà de concórrer un nombre de col·legiats no inferior a la meitat més un dels membres del cens. Per a la seua aprovació s'haurà d'obtindre la meitat més un dels presents, i complir la resta de requisits que estableix l'article 8 de la Llei 6/1997, de 4 de desembre, de la Generalitat, de col·legis professionals.  
2. El Col·legi podrà dissoldre's quan així ho impose directament la llei, o mitjançant acord adoptat en assemblea general extraordinària, expressament convocada a aquest efecte, a la qual haurà de concórrer un nombre de col·legiats no inferior al setanta per cent dels membres del cens, i que s'aprove per la meitat més un dels presents, i complir la resta de requisits que estableix l'article 8 de la Llei 6/1997, de 4 de desembre, de la Generalitat, de col·legis professionals.  
  
DISPOSICIONS TRANSITÒRIES  
  
Primera  
Mentre no es constituïsca un altre Col·legi Oficial d'Enginyeria Informàtica a la Comunitat Valenciana, el Col·legi tindrà les funcions i competències que correspondrien al Consell Valencià de Col·legis d'Enginyeria en Informàtica.  
  
Segona  
Fins que s'aprove per l'assemblea general el reglament de règim interior, s'autoritza la junta de govern per a dictar aquelles normes provisionals que siguen imprescindibles per a l'aplicació d'aquests estatuts. Aquestes normes seran posteriorment confirmades per l'assemblea general ordinària, sense menyscapte del funcionament intern del Col·legi fins a l'aprovació d'aquestes.  
  
DISPOSICIONS FINALS  
  
Primera  
Aquests estatuts entraran en vigor en el moment de la seua aprovació per l'assemblea general, els quals seran tramitats immediatament per a la seua validació pel Consell General de Col·legis i l'administració autonòmica competent, i posteriorment la seua publicació en el Diari Oficial de la Generalitat Valenciana.  
  
Segona  
S'autoritza la junta de govern per a dictar els reglaments de règim interior per al desenvolupament d'aquests estatuts.  
  
Tercera  
En allò no previst expressament en aquests estatuts cal ajustar-se al que disposen la Llei de col·legis professionals de 1974 i les posteriors modificacions; la Llei de 4 de desembre de 1997, de la Comunitat Valenciana, que regula els consells i col·legis professionals, i en els estatuts generals de l'Organització Col·legial d'Enginyeria en Informàtica en la redacció vigent.  
  
Quarta  
Tots els terminis indicats en aquests estatuts que hagen sigut fixats en dies, es computaran en dies naturals.  
  
Cinquena  
Qualsevol referència legal continguda en aquests estatuts que no estiguera vigent, s'entendrà referida a la norma que la modifique o la substituïsca en el futur.